Γιάρμιλα Κρατοχβίλοβα

Σταδιοδρομία

Η Κρατοχβίλοβα δεν είχε διακριθεί ιδιαίτερα ως έφηβη ή νεάνιδα, και μέχρι τα 27 της χρόνια δεν είχε σημειώσει χρόνο καλύτερο των 53 δευτερολέπτων στο αγώνισμα των 400 μέτρων, ενώ ήταν ήδη 32 ετών όταν σημείωσε τα παγκόσμια ρεκόρ της. 
Στους Ολυμπιακούς Αγώνες της Μόσχας το 1980 κατέκτησε τη δεύτερη θέση στα 400 μέτρα, πίσω από τη Μαρίτα Κοχ. Αυτή υπήρξε και η μοναδική της διάκριση σε Ολυμπιακούς Αγώνες. Δύο χρόνια αργότερα επέστρεψε στα αργυρά μετάλλια, στους Πανευρωπαϊκούς Αγώνες της Αθήνας: στα 400 μέτρα (όπου τερμάτισε και πάλι πίσω από την Κοχ) και στη σκυταλοδρομία 4Χ400 μέτρων.
Στις 26 Ιουλίου 1983, στο Μόναχο, η Κρατοσβίλοβα κατέρριψε το παγκόσμιο ρεκόρ του δρόμου 800 μέτρων με τον ακατάρριπτο μέχρι σήμερα χρόνο 1 λεπτό και 53,28 δευτερόλεπτα, βελτιώνοντας το προηγούμενο ρεκόρ της Σοβιετικής Ναντέζντα Ολιζαρένκο κατά ενάμισυ δέκατο του δευτερολέπτου. Δύο εβδομάδες αργότερα, στο Α΄ Παγκόσμιο Πρωτάθλημα Στίβου, κέρδισε τα 800 μέτρα και τα 400 μέτρα με χρόνο 47,99 δευτερόλεπτα, επίσης νέο παγκόσμιο ρεκόρ, το οποίο όμως καταρρίφθηκε σε δύο μόλις έτη από τη μεγάλη της αντίπαλο, την Ανατολικογερμανίδα Μαρίτα Κοχ, η οποία ωστόσο ήταν αποκλειστικά «400άρα». Το ρεκόρ της Κοχ στα 400 μέτρα παραμένει επίσης ακατάρριπτο. Οι Κοχ και Κρατοχβίλοβα παραμένουν οι μοναδικές γυναίκες που έχουν περάσει ποτέ το φράγμα των 48 δευτερολέπτων στον δρόμο των 400 μέτρων σε κανονικό στίβο (αρχίζοντας σε διαφορετικά κουλουάρ). Το παγκόσμιο ρεκόρ της Κρατοσβίλοβα στα 800 μέτρα, το παλαιότερο ακατάρριπτο ρεκόρ σε ατομικό αγώνισμα στίβου σε άνδρες και γυναίκες, χαρακτηρίσθηκε από την Ολυμπιονίκη του 1996 Σβετλάνα Μαστέρκοβα ως:
«...πολύ γρήγορο. Είναι αδύνατον για γυναίκα να τρέξει τόσο γρήγορα. Θα κρατήσει για 100 χρόνια.»
Μόνο δύο αθλήτριες, η Κενυάτισσα Πάμελα Τζελίμο το 2008 και η Νοτιοαφρικανή Κάστερ Σεμένυα το 2018, έχουν πλησιάσει την επίδοση αυτή στο 1 δευτερόλεπτο.

Στον κλειστό στίβο

Η Γιάρμιλα Κρατοχβίλοβα συμμετέσχε τρεις συνεχόμενες χρονιές στο Ευρωπαϊκό Πρωτάθλημα Κλειστού Στίβου, το 1981 στη Γκρενόμπλ, το 1982 στο Μιλάνο και το 1983 στη Βουδαπέστη, κερδίζοντας ισάριθμα χρυσά μετάλλια στον δρόμο των 400 μέτρων. Είναι χαρακτηριστικό της πολλαπλής ικανότητάς της σε διαφορετικές αποστάσεις το ότι είχε ατομικό ρεκόρ 7,33 στον δρόμο των 60 μέτρων.

Φήμες για ντόπινγκ

Οι απίστευτοι χρόνοι σε δρόμους τόσο ταχύτητας όσο και ημιαντοχής, αλλά και το γενικότερο μη τυπικά γυναικείο παρουσιαστικό της Κρατοχβίλοβα γέννησαν φήμες για χρήση απαγορευμένων ουσιών. Η αθλήτρια δήλωνε πάντοτε ότι δεν είχε ποτέ πάρει αναβολικά. Το 2006 η εφημερίδα Mladá fronta DNES της Πράγας ισχυρίσθηκε ότι είχε αποκαλύψει πρόγραμμα ντόπινγκ που διατηρούσε η κυβέρνηση της Τσεχοσλοβακίας, ωστόσο δεν αποκαλύφθηκε η παραμικρή σχέση της Κρατοχβίλοβα με αυτό, παρά το ότι ήταν η διασημότερη αθλήτρια στίβου της χώρας. Η ίδια και ο επί εικοσαετία προπονητής της Μίροσλαβ Κβατς επιμένουν ότι ήταν η σκληρή προπόνηση και υψηλές δόσεις βιταμίνης B12 που ευθύνονται για τις επιδόσεις της. Οπωσδήποτε, ο ανταγωνισμός της με την Κοχ συνετέλεσε ως έναν βαθμό στην επίτευξη των παραπάνω επιδόσεων (πρβλ. τον ανταγωνισμό Βερούλη-Σακοράφα στον ακοντισμό, που έφερε ένα χρυσό μετάλλιο σε Ευρωπαϊκό Πρωτάθλημα και ένα παγκόσμιο ρεκόρ).
Μετά την ολοκλήρωση της σταδιοδρομίας της ως αθλήτριας, η Κρατοχβίλοβα εργάσθηκε ως προπονήτρια του στίβου, μεταξύ άλλων και για την εθνική ομάδα της Τσεχίας.